SKRIFTLIG FORESPØRGSEL E-0977/98

af Carlo Ripa di Meana (GUE/NGL) til Kommissionen

(30. marts 1998)

Om: "Lotto zero" - overtrædelse af direktivet om vurdering af visse offentlige og private projekters indvirkning på miljøet

Ministerpræsidentens dekret af 5.12.1997 har åbnet mulighed for at lade det projekt, der er kendt under betegnelsen "Lotto zero", og som består af en 10,5 meter bred motortrafikvej med hele 4 viadukter og 4 tunneler, omfatte af proceduren for ophævelse af blokering af anlægsarbejder (lov nr. 135/97).

Den planlagte motortrafikvej befinder sig få meter fra byen Teramos historiske centrum og er foruroligende nær ved talrige boliger. Området er fredet i regionen Abruzzos regionalplan i højeste fredningskategori (A1 - fuldstændig fredning). Regionalplanens artikel 26 forbyder udtrykkelig blandt andet anlæg af nye gader. Vejen skal ifølge planen anlægges lige ved nationalparken Gran Sasso-Laga i dalområdet omkring floden Tordino, hvor der er gjort talrige arkæologiske fund.

Et tidligere projektudkast til "Lotto zero" blev kasseret af miljøministeriets afdeling vedrørende vurdering af indvirkning på miljøet. Generaldirektøren for afdelingen vedrørende vurdering af indvirkning på miljøet anmodede i en skrivelse af 4.8.1993 blandt andet om, at man forsøgte at finde frem til realistiske alternativer til projektet (f.eks. tilpasning af det eksisterende vejnet). Det eksisterende projekt opfylder ikke disse krav, indeholder forslag, der svarer til dem, der blev fremsat i 1993, og er ikke blevet underkastet en vurdering af indvirkningen på miljøet i miljøministeriet.

EU yder en støtte på ca. 3 milliarder lire til et projekt, der er kendt under betegnelsen "Parken ved floden Tordino" i forbindelse med hvilket, der skal foretages en vurdering af miljøindvirkningen på Tordino-floden på samme sted, som motortrafikvejen "Lotto zero" med 4 viadukter og 4 tunneler skal anlægges.

Mener Kommissionen ikke, at det er absolut nødvendigt - i overensstemmelse med bestemmelserne i direktiv 85/337/EU(1) - at foretage en særlig vurdering af "Lotto zero"-projektets indvirkning på miljøet?

Mener Kommissionen ikke, at anlægsarbejder, der så kraftigt indvirker på området omkring Tordino-floden og det omkringliggende landskab, er i modstrid med de mål vedrørende en vurdering af miljøindvirkning og miljøbeskyttelse, der forfølges af EU ved hjælp af støtte til projektet omkring parken ved Tordino-floden?

Svar afgivet på Kommissionens vegne af Ritt Bjerregaard

(13. maj 1998)

På grundlag af de oplysninger, det ærede medlem er fremkommet med, kan Kommissionen ikke vurdere, om det projekt, der henvises til med spørgsmålet, må anses for at høre blandt de projekter, der er medtaget på listen i bilag I eller II til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet. Såfremt der er tale om et projekt henhørende under bilag I, vil det være nødvendigt for den pågældende medlemsstat at sikre, at der foretages en vurdering af virkningerne på miljøet (VVM). Er der derimod tale om et projekt henhørende under bilag II, bør der gennemføres en VVM, hvis den pågældende medlemsstat finder, at projektets særlige kendetegn berettiger det.

I betragtning af denne sags vigtighed og i lyset af Fællesskabets medfinansiering heraf samt forslaget om udpegning af dette område som lokalitet af særlig betydning for Fællesskabet, vil Kommissionen træffe de nødvendige foranstaltninger til at indhente detaljerede oplysninger herom samt at sikre, at Fællesskabets lovgivning overholdes fyldestgørende i forbindelse hermed.

For at lette dens arbejde vil Kommissionen gerne have yderligere detaljerede oplysninger fra det ærede medlem om de projekter, han har anført, således at den kan foretage en indledende vurdering heraf.

For så vidt angår det andet spørgsmål, kan artikel 6 i Rådets direktiv 92/43/EØF om bevaring af naturtyper samt vilde dyr og planter(2) i givet fald tages i anvendelse. I henhold til denne bestemmelse er medlemsstaterne forpligtet til at træffe passende foranstaltninger for at undgå forringelse af naturtyperne og levestederne for arterne i de særlige bevaringsområder, ligesom alle de planer eller projekter, der ikke er direkte forbundet med eller nødvendige for lokalitetens forvaltning, men som kan påvirke en sådan lokalitet væsentligt, skal vurderes med hensyn til deres virkninger på lokaliteten under hensyn til bevaringsmålsætningerne for denne. For at kunne foretage den ovennævnte vurdering vil Kommissionen anmode de italienske myndigheder om alle nødvendige oplysninger i forbindelse hermed.

(1) EFT L 175 af 5.7.1985, s. 40.

(2) EFT L 206 af 27.7.1992, s. 7.